b'\n_START_ARTICLE_\nTapani Aartomaa\n_START_PARAGRAPH_\nTapani Olavi Aartomaa (7. toukokuuta 1934 Karuna \xe2\x80\x93 27. lokakuuta 2009 Helsinki) oli kansainv\xc3\xa4lisesti tunnettu suomalainen graafinen suunnittelija ja professori. H\xc3\xa4net palkittiin taideteollisuuden valtionpalkinnolla vuonna 1986 ja nimettiin vuoden graafikoksi vuonna 2001._NEWLINE_Aartomaa toimi graafikkona mainostoimistoissa 1957\xe2\x80\x9363, kunnes perusti oman Studio Aartomaan. Oman suunnitteluty\xc3\xb6ns\xc3\xa4 ohella Aartomaa toimi pitk\xc3\xa4\xc3\xa4n alan opettajana muun muassa MG-koulussa, Lahden muotoiluinstituutissa (1972\xe2\x80\x9386) ja Pekka Halosen akatemiassa sek\xc3\xa4 apulaisprofessorina ja professorina Taideteollisessa korkeakoulussa 1986\xe2\x80\x9399._NEWLINE_Aartomaa on haudattu Hietaniemen hautausmaan Taiteilijainm\xc3\xa4elle.'